Man vas wat glo motorwag doodslaanArgieffoto ŉ 25-jarige man is in hegtenis geneem nadat hy na bewering ŉ motorwag doodgeslaan het. Kapt. Xoli Mbele, woordvoerder van die polisie, het gesê ŉ 26-jarige motorwag is Dinsdag omstreeks 19:30 op die hoek van Rissik- en Pritchardstraat doodgeslaan. Volgens Mbele het die verdagte na bewering sy Toyota Yaris in die straat parkeer en by ŉ kitskosrestaurant gaan kos koop. Toe hy terugkeer, het hy gesien dat twee sakke waarin toiletware, ŉ ID-boek en ŉ matrieksertifikaat was, uit sy motor verdwyn het. “Hy het die motorwag oor die sakke gevra en ŉ bakleiery het ontstaan waartydens hy die motorwag glo met sy vuiste geslaan het. Die verdagte het weggery en paramedici het die motorwag later op die toneel dood verklaar.” Mbele sê die polisie het die verdagte by sy huis in Alexandra opgespoor waar hy homself aan die polisie oorgegee het. Die man sal Maandag in die Johannesburg-landdroshof verskyn.